ग्रीस में राजनीतिक अस्थिरता और उसके यूरो में बने रहने पर अनिश्चितता के बीच यूरोप में गुरुवार को शेयर बाजार नीचे खुले.साथ ही स्पेन में मंदी की आशंकाओं के बीच यूरो मुद्रा पिछले चार माह के सबसे निचले स्तर पर है. इस साल की पहली तिमाही में स्पेन का सकल घरेलू उत्पाद 0.3 फीसद नीचे गिरा है.स्पेन और इटली में वित्तीय मंदी का दौर जारी है और सरकारी कर्ज उगाहने के लिए दिए जानेवाले बढ़े मुनाफे के बीच चिंता जताई जा रही है कि उन्हें आर्थिक मदद की दरकार हो सकती है.फ्रांस ने कहा है कि यूरोप पर तैयार वित्तीय संधि में बदलाव की जरूरत है ताकि आर्थिक तरक्की का रास्ता खुले.ग्रीस में सरकारी खर्च में कटौती के मुद्दे पर सरकार के गिरने के बाद नए सिरे से चुनाव हो रहे हैं. वहाँ से संकेत आ रहे हैं कि वो यूरोजोन से अलग हो सकता है.पर्यवेक्षक कह रहे हैं कि अगर ग्रीस यूरोजोन से अलग होता है तो दूसरे देश जैसे भी इसका अनुसरण करेंगे.ब्रितानी प्रधानमंत्री डेविड केमरन ने संसद में बयान देते हुए कहा है कि यूरोप पर आर्थिक संकट के बादल मंडरा रहे है और चेतावनी दी है कि यूरोजोन को कर्ज संकट से निपटने के लिए जल्द ही कदम उठाने की जरूरत है वर्ना उन्हें यूरोजोन के संभावित विघटन के लिए तैयार रहना चाहिए.जापान में साल के पहले तीन माह - जनवरी से मार्च - के बीच जापान की अर्थव्यवस्था में पिछली तिमाही के मुकाबले एक फीसद की बढ़ोतरी दर्ज की गई.जापान के मंत्रिमंडलीय सचिवालय का कहना है कि वार्षिक स्तर पर इसका अर्थ है - 4.1 फीसद की बढ़ोतरी.मंत्रीमंडल का कहना है कि ये बढ़ोतरी सरकारी खर्च और आंतरिक मांग में आई तेजी की वजह से है.हालांकि कुछ निजी वित्तीय संस्थाओं का कहना है कि हालांकि सरकारी की निर्माण योजनाओं से आंतरिक मांग तेज हुई है लेकिन आर्थिक विकास के जारी रहने के लिए निर्यात का बढ़ना आवश्यक है.आर्थिक मामलों के मंत्री मोतोहिसा फुरूकावा ने कहा है, "ये बढ़ोतरी आगे भी जारी रहेगी. हालांकि यूरोप में फिर से शुरु हुई आर्थिक अस्थिरता से पैदा हुए खतरे के कारण सतर्क रहने की जरूरत है."बुधवार को ब्रिटेन के केंद्रीय बैंक, बैंक आफ इंग्लैंड, ने इस वर्ष के लिए आर्थिक विकास दर को 1.2 फीसद से कम करके 0.8 कर दिया है.बैंक ने ये भी कहा है कि "अगले साल और उसके आसपास की अवधि" में मंहगाई दर दो प्रतिशत के सरकारी लक्ष्य से ऊपर बनी रहेगी.बैंक आफ इंग्लैंड का कहना है कि यूरोप में जारी "उथल-पथल" ब्रिटेन के आर्थिक विकास के लिए मुख्य खतरा है. गवर्नर सर मेरविन किंग ने कहा है, यूरोजोन "खंड-विखंड हो रहा है" और ब्रिटेन इससे "बचा नहीं रह सकता."सर मेरविन ने इस बात को माना कि केंद्रीय बैंक यूरोजोन के छिन्न-भिन्न होने की आशंका को लेकर योजना तैयार कर रहा है.इधर इस बात की संभावना जताई जा रही है कि गुरुवार को जब स्पेन की सरकार कर्ज उगाहने के लिए अपने बांड बेचती है तो उसे खरीदारों को अधिक मुनाफा देने के लिए मजबूर होना होगा.कहा जा रहा है कि मुनाफे की दर चार प्रतिशत से बढकर पांच तक जा सकती है.बाजार में इस बात को लेकर अंदेशा है कि ग्रीस में जारी संकट स्पेन के बैंको के लिए दिक्कते पैदा कर सकता है.स्पेन में बेरोजगारी की दर रिकार्ड 24.4 फीसद तक पहुंच गई है. कर्ज संकट झेल रहे यूरोजोन के दूसरे देशों में भी सरकारी खर्चों में भारी कटौती की जा रही है जिसका सीधा असर रोजगार पर पड़ रहा है.